Fil-jiem tal-festi li kemm il-Qriema kif ukoll l-Ghawdxin tal-Belt Victoria lil San Ġorġ naraw statwa b' figura ta' Papa. FIl-belt Pinto din l-istatwa tintrama fi Triq Anici, filwaqt li fir-Rabat Għawdex narawha fi Pjazza Indipendenza, magħrufa aktar bħala it-Tokk, sewwa sew quddiem il-Banca Giuratale. Min huwa dan il-Papa li jigi rrapprezentat b' ras ta' bniedem f' idejh? Huwa il-Papa Żakkarija. Ima x' konnessjoni hemm bejn dan il-Papa u San Ġorġ? Statwa ta' S. Żakkarija xogħol ta W. Camilleri Il-Papa San Żakkarija kellu devozzjoni liema bħala lejn San Ġorġ u sabiex ikabbar din id-devozzjoni u l-qima lejn il-qaddis ġewwa l-Bażilika Al Velebaro, liema bażilika qabel dan iż-żmien li qegħdin insemmu kienet iddedikata lil San Bastjan, kien ġiegħel li r-ras ta' San Ġorġ tittieħed hemmhekk sabiex tkun venerata u meqjuma, imma dan il-Papa ried li mill-Orjent il-kult lejn dan il-martri jinxtered fl-Oċċident ukoll. Ma nafux eżatt id-data ta' din it-transulazzjoni imma żgur li saret lejn nofs is-seklu tmienja. Nistghu ngħidu li din kienet l-ewwel knisja ddedikata lil qaddis martri ta' Lidda fl-Ewropa. Din il-ħaġa tispjega sewwa in-nuqqas ta' tagħrif li nsibu dwar dan il-qaddis. Billi huwa qaddis Orjentali, sa qabel din it-transulazzjoni huwa ma kienx magħruf mid-dinja Oċċidentali. Imma ejjew naraw ftit min kien dan il-Papa biex hekk meta ngħaddu minn quddiem dawn l-istatwi fil-bliet Ġorġjani tagħna jkollna idea ta' min hu. Żakkarija kien ġej minn familja Griega li keinet toqgħod fil-Kalabrija, imsejjħa anke il- . Wara l-mewt ta' Papa Gregorju III, li seħħet fit-28 ta' Novembru tas-sena 741, Żakkarija intgħażel Papa tal-Knisja Kattolika ftit jiem wara. Fl-10 ta' Diċembru tal-istess sena huwa kien ikkonsagrat isqof ta' Ruma u mexxej tad-dgħajsa ta' Pietru. HUwa kien il 91 suċessur ta' Pietru. Statwa ta' Renzo Cauchi li turi lil S. Żakkarija Żakkarija kien diplomatiku ta' għerf kbir li għaraf imexxi l-istati pontifiċi bl-akbar għaqal. Kien imexxi sewwa ħafna il-qawwa militari papali. Ma ninsewx li f' dan iż-żmien li qegħdin insemmu, il-Papa barra li kien mexxej spiritwali tal-Insara kien ukoll mexxex tal-istati Pontifiċji. Il-Knisja kellha l-istati tagħha li kienu jitmexxew mill-Papa. Fis-sena 745 huwa laqqa' ġewwa l-Belt Eterna sinodu provinċjali fejn ikkonferma il kundanna ta' San Bonifaċju fuq l-Arċisqof Adalbertu ta' Magdeburgu u ssospendih mill-episkopat tiegħu. Dan Adalbertu jingħad li kien imdaħħal f' għaqda ta' sħaħar li kienu jitolbu lill-anġli sabiex jag]mlu meravilji u għeġubijiet, ħaġa li tmur kontra il-Knisja ta' Kristu. Bħala kien jieħu interess f' dak kollu li kien qiegħed jiġri fi Franza u fil-Ġermanja. Kien favur id-deportazzjoni tar-Re Kilderiku III ta' Franza. Dan kien l-aħħar re Franċiż sakemm Napuljun Bonaparti iddikkjara lilu nnifsu Re tal-Franċiżi. Kien fuq struzzjonijiet tiegħu li Bonifaċju inkuruna lil Pippinu il-qsajjar (missier Karlu Manju) bħala sultan. Minbarra il-bosta knejjes u Bażiliċi li ħa ħsieb jirrestawra, il-Papa Żakkarija irrestawra u sebbaħ il-Palazz tal-lateran fejn wara saret ir-residenza tal-Papa sakemm ir-residenza papali saret fil-Vatikan. Fil-knisja ta' , fil-Palatino ta' Ruma hemm pittura ta' dan il-Papa. Din il-pittura saret meta l-Papa kien għadu ħaj u għadna nsibuha hemmhekk. Minbarra li kein diplomatiku għaref, huwa kien ukoll Papa li mexxa lill-Knisja ta' Kristu bl-akbar għaqal u prudenza. Żamm kemmjista' jkun sewwa ir-relazzjonijiet mal-Knejjes tal-Orjent. Aktrax li dan il-Papa baqa' djaknu u ma sarx saċerdot. Kien l-aħħar Papa Grieg. Aktarx li l-kitbiet magħrufin bħala "id-Djalogi" attribwiti lil San Girgor il-Kbir huma tiegħu. Miet f' Ruma fil-15 ta' Marzu tas-sena 752 u indifen f' San Pietru. Is-suċċessur tiegħu kien il-Papa Stiefnu II. Il-festa ta' San Zakkarija Papa issir nhar il-15 ta' Marzu. Għalina dan il-Papa għandu sinifikat kbir għax kien hu li daħħal il-kult ta' San Ġorġ martri fl-Ewropa. Bħala Grieg żgur li kellu mħabba lejn dan il-qaddis tant popolari fil-greċja u grazzi għalih il-kult Ġorġjan infirx fl-oċċident kollu, fosthom fil-parroċċa tagħna.
Il-Papa San Żakkarija